新買啼雞
作者：陸游
朝代：宋

paragraphs: 峨峨赤幘聲甚雄，意氣不與其曹同。
我求長鳴久未獲，一見便覺千群空。
主人燒神議已决，知我此意遽見從。
秋衣初縫惜不得，急典三百新青銅。
憐渠亦復解人意，來宿庭樹不待籠。
狐狸熟睨那敢犯，蕭蕭清露和微風。
五更引吭震戶牖，橫梃無復須元戎。
明星已高啼未已，雲際騰上朝陽紅。
老夫抱病氣已索，賴汝豪壯生胸中。
明朝舂黍得碎粒，第一當冊司晨功。